Hva skjer når Gaza-krigen tar slutt? Nå er Netanyahus «dagen derpå»-plan blitt kjent. 
Tror Israels statsminister egentlig at planen lar seg gjennomføre? – Israel har en baktanke med dette, mener historiker Hilde Henriksen Waage. Hva er det egentlig Israel vil med krigen i Gaza? Siden 7. oktober, mens bombene har falt og dødstallene steget til rundt 30.000, har spørsmålet stått ubesvart. Men for første gang har Israels statsminister Benjamin Netanyahu lettet på sløret. Torsdag kveld la han for første gang frem en plan for «dagen etter Hamas», som dokumentet heter, i Gaza for det israelske sikkerhetsrådet. Fredag ble det offentlig kjent. Men ikke alle tror at planen er det den gir seg ut for å være. Tror målet er å stoppe en palestinsk stat Siden Hamas angrep Israel i oktober, og Israel svarte med et voldsomt militært angrep på Gazastripen, har mange lurt på om Israel noensinne vil trekke seg ut av det lille palestinske landområdet. Netanyahus plan gir angivelig et svar på spørsmålet: Nei. Reuters og The New York Times har listet noen av planens hovedpunkter. Militært: Politisk: – Målet er å sørge for at Israels okkupasjon av palestinske områder fortsetter og å stoppe etableringen av en palestinsk stat. Det sa Nabil Abu Rudeina, en talsperson for Palestinas president Mahmoud Abbas, som styrer på Vestbredden, ifølge The Washington Post. Men vil de i det hele tatt la seg gjennomføre? Tvilsomt, mener flere. – Israelsk diktat Blant dem er historiker Hilde Henriksen Waage. – Det er vanskelig å forstå hvor Netanyahu vil hen og hvordan noe av dette skal gjennomføres, sier Waage. Hun mener Netanyahus forslag reiser flere store spørsmål: – Han mener jo han skal få diktere hvem som skal styre Gazastripen. Det er åpenbart at demokrati ikke skal gjelde for palestinerne. Bare israelsk diktat, påpeker Waage. Men dette er ikke de eneste problemene. Flere av punktene i Netanyahus plan er stikk i strid med det verdenssamfunnet, inkludert USA, har sagt de vil akseptere. – Jeg synes det er veldig vanskelig å kalle dette en plan, sier Waage til Aftenposten. «Forhandlingskort» er kanskje et mer passende ord, mener hun: – Israel har en baktanke med dette. En beskjed til Biden Statsminister Benjamin Netanyahu presses fra flere hold. Den israelske avisen Haaretz har omtalt hvordan han har koalisjonspartnere langt ute på høyresiden i israelsk politikk som krever en fullskala krig mot palestinerne og erobring av hele Vestbredden og Gazastripen. Waage mener «dagen derpå»-planen for det første kan være et forsøk på å blidgjøre denne fraksjonen. Den kan også fungere som en beskjed til verdenssamfunnet og USA. – Vi har snart et samlet internasjonalt samfunn, som vi knapt noen gang har sett før, som vil ha forhandlinger om en tostatsløsning, sier Waage. Blant annet har flere av Israels allierte nylig gitt signaler om at de ønsker en selvstendig palestinsk stat, ifølge The New York Times. Blant dem Frankrikes president Emmanuel Macron og Storbritannias utenriksminister David Cameron. Særlig har USAs president Joe Biden vært klar på at han ønsker den såkalte «tostatsløsningen», med Israel og Palestina som selvstendige uavhengige stater, slik Politico har omtalt. – Israel har malt seg opp i et hjørne med denne krigen. De er nå omfattende kritisert av hele verdenssamfunnet, med USA, deres beste venn, som en forkjemper for en tostatsløsning, sier Waage, og fortsetter: – Så denne planen, slik jeg ser det, er et ganske resolutt svar om at dette er noe Israel vil ha seg frabedt.
Israels statsminister, Benjamin Netanyahu, har presentert en plan for «dagen etter Hamas» på Gazastripen.  Planen inkluderer at Israel skal ha full militær kontroll over Vestbredden og Gazastripen, og at Hamas skal fjernes fra makten i Gaza.  Historiker Hilde Henriksen Waage mener at Israels hovedmål er å stoppe en palestinsk stat og at planen er urealistisk.